
Előszó

Minden megnyilvánulásunkat sajátos rend jellemzi. Elrendezzük gondolatainkat, tárgyainkat az asztalon, rendezni igyekszünk érzelmeinket, berendezzük a házainkat, szobáinkat, városokat és parkokat rendezünk, temetést és ünnepet – s mindezt országonként, koronként és egyénenként másképp.

Rend és rendszer nélkül nem lehet élni. Olyannyira nem, hogy amit általában köznapi rendetlenségnek szoktunk minősíteni, az sem annyira a rend hiánya, mint inkább kiegészítője, más megjelenési formája. Mert a rend teljes hiánya a káosz, és nem a rendetlenség.

Az utóbbi évtizedek kutatásai a káosz fogalmát – mindenekelőtt természettudományos, matematikai és filozófiai vonatkozásban – újraértékelik, illetve másutt és másképp jelölik ki a határait, definiálják jelentését, mint eddig. A rend rejtett, lappangó formáit és struktúráit nyomozza az új tudományos vizsgálódás, de hogy ez hová, mibe enged majd bepillantást, még messzemenően nyitott.

Miért változnak az emberi rendformák a történelmi korral és az életkorral? Miért változik meg idővel saját személyes rendünk is? És miért zavar bennünket a mások rendje – ha nem is mindenkié, de bizonyos személyeké?

Több évtizeddel ezelőtt – egyéb munkáim mellett – úgy ismertem fel és fogalmaztam meg ezt a pszichológiában addig alig érintett problémát, ahogy hirtelen meglát és friss szemmel megnéz az ember egy ajtót, amelyiken mindennap belép; de addig eszébe sem jutott volna jobban odafigyelni rá, hiszen olyan természetesen használta.

Az emberi cselekvésben megmutatkozó rend-rendetlenség jelensége annyira bonyolult és szerteágazó, hogy egy rövid írásban csak megközelíteni, körbejárni lehet. Valójában életre szóló kutatási terület. Saját kutatói munkám az elmúlt évtizedekben más irányba, a játékdiagnosztika és -terápia, majd a „meghalás” pszichológiája, a tanatológia felé fordult. Jelen tanulmány csupán láttatni, élményt nyújtani, elgondolkoztatni szeretne a témában – hozzásegíteni az olvasót a saját és környezete tárgyakkal kapcsolatos rendproblémáinak felismeréséhez és ezzel önmaga jobb megismeréséhez.

A rend rendszerének átfogó elemzése és megvilágítása egyébként egyre időszerűbb lesz éppen napjainkban, amikor életformánk és jövőnk távlatai alapjaiban változnak meg, és követelnek új szempontokat, új típusú önismeretet.

A tanulmány eset- és példatára egy-két kivételtől eltekintve a harminc-negyven évvel ezelőtti társadalmi, tárgyi, környezeti stb. adottságokat tükrözi. A mondanivalót és a felismeréseket azonban ez talán nem érinti.



(1987)





Egy évtized elmúltával úgy látom, hogy a probléma ma is élő – sőt, sok ember számára kínzó. Irodalma, tudtommal, nem szaporodott. Ezért örülök a második kiadás lehetőségének.

Egy-két elméleti megjegyzéssel, gondolatsorral is kiegészítettem az új kiadást. Néhány fontosabb esetet követtem, hogyan alakult a szereplők élete az évek folyamán rend és rendetlenség szempontjából. Meglepő eredményeket találtam.

Érdekes – és fontos! – lenne a mai tizen- és huszonéveseknek a rendhez és a rendetlenséghez fűződő viszonyát tanulmányozni, elemezni. Bizonyára sok hasznos felismeréshez vezetne.

De az már egy másik kutatás, egy másik könyv volna…



(1996)


ELSŐ RÉSZ

A rend és a rendetlenség jelenségéről

Minden emberi cselekvés állandó kísérőjelensége a rend és a rendetlenség. Empirikus úton szeretném megközelíteni ezt a mellőzött és mostohán kezelt pszichológiai problémát. A törvényszerűségek megismerésével a mindennapi életben mutatkozó rendproblémák önismereti, jobb megértést elősegítő, terápiás megoldását keresem, végleges definíciókra többnyire nem is törekszem.

A cselekvés beavatkozás a külvilágba, amelynek eredménye a környezet megváltoztatása. Az út a külvilághoz és vissza csakis az érzékszerveken keresztül vezet és vezethet. A perifériás idegrendszer közvetítése nélkül pedig a központi idegrendszer nem irányíthatná a cselekvést. Ebből azt gondolhatnánk, hogy a rend vizsgálatánál elsősorban a fizikai adottságokból kell kiindulni: az érzékszervek és az idegrendszer működéséből. Az a gyakori jelenség viszont, hogy ugyanaz az ember egyik helyen rendes, a másik helyen rendetlen, eldönti, hogy az érzékszervek és az idegrendszer működésének vizsgálatával – a kóros esetektől eltekintve – helytelenül közelítjük meg a kérdést.



B. K. meséli a következőket:

„Anyám az egyik szobában, ahol a vendégeket is fogadta, mindig szép rendet tartott. Csillogó parkett, ápolt virágok és a rengeteg műtárgy, amit gyűjtött: mind szép rendben, állandóan gondozva. A saját szobája annál rendetlenebb volt. Ott talán nem is akart rendet tartani. A rendetlenség volt a természetes eleme. Sokszor elcsodálkoztam, amikor beléptem. Apám és a gyerekek szobái közepesen rendesek voltak, pedig az egész házat anyám tartotta kézben.”



Csakis pszichés indítékai lehettek annak, hogy B. K. édesanyja az egyik szobát rendben tartotta, a másikat viszont nem. A pszichés indítékokat nem akarom leszűkíteni szubjektívan az egyénre és az egyén sajátos, belülről jövő indítékaira – hiszen itt egy szövevénnyel találkozunk, az egyén és a külvilág kölcsönhatásának láncolatával –, hanem csak azt lehet és kell kizárnunk, hogy az idegrendszer és az érzékszervek egyik szobában így, a másik szobában meg amúgy működnek, mivel ez önmagában lehetetlenség.

B. K. édesanyjának rendmagatartásával kapcsolatban még felvetődik az a lehetőség is, hogy nem az idegrendszer működésének változásával, hanem egyfajta jellegzetes adottságával állunk szemben; bizonyos speciális alkati tényezőkkel. Az alkati adottságok kérdése már a kisgyermekek rendmagatartásánál is felmerül.



B. B. kétéves Iván fia:

„Még nem tud beszélni, nehézkesen, döcögve jár, a vendégekkel nem barátságtalan, de elfoglalja magát játékaival. A felnőttek cukorkát esznek, amelyet apró selyempapírkákból bontanak ki. Iván nem sokat törődik velük. A saját cukrát, amit bontva kap kézhez, megeszi, aztán tovább játszik. Hirtelen feláll, a szoba közepére totyog, felvesz egy selyempapírt, amelyet valaki elejtett, a papírkosárhoz viszi, és beledobja. Megy vissza a játékaihoz.”



A gyermek magatartása meglepő. A nevelés mestereként üdvözölhetnénk az anyát. Csakhogy ez az anya mellékvesekéreg-megbetegedése folytán csontra-bőrre aszott asszony, annyira erőtlen és kimerült, hogy a házat képtelen összefogni és rendben tartani. Mindenütt nagy a rendetlenség és az összevisszaság. Ráadásul társbérletben laknak, igen nehéz körülmények között. Az apa csak az éjszakákat tölti otthon. Vonaton jár be távoli munkahelyére. Nevelésről szó sincs. Semmiféle nevelésről. Örülnek, ha etetni és ruházni tudják a gyermekeket. (Van még egy nyolcéves kislányuk is.)



A kisfiúról az anya a következőket meséli:

„Az egész házban egyedül Iván rendes. Soha semmit nem dobál szét. Ha nem találok valamit – mert soha nem tudom, mi hova hányódik, hiszen nincs itt semminek helye –, szólok Ivánnak, azonnal előhozza. Furcsa viszont, hogy a kérdésre még nem tud válaszolni, a helyet sem szokta megmutatni, mi hol van, maga megy utána, és előszedi. A múltkor a mosogatótálat kerestem. Elfelejtettem, hogy a csatorna alá tettem esővizet fogni. Iván eltűnik, aztán egy fél óra múlva nagy csörömpölést hallok. Nem tudta felemelni, úgy vonszolta maga után a tálat a lépcsőkőn. B. (az apa) sokszor azt mondja, hogy Iván nem normális, buta, de hát akkor nem lehetne ilyen. Szerintem épp, hogy nagyon is okos!”



Iván tényleg rendkívüli eset. Nemcsak rendessége, hanem egyéb jellegzetességei miatt is. Minket pillanatnyilag két tényező érdekel: hogy a felnőttek által leejtett papírt felvette, és hogy sohase dobál szét semmit. Ezek szerint a kétéves Iván a leghatározottabban rendes, miközben a szülei rendetlenek, és nem nevelik rendre.

Iván tehát nem lát rendet maga körül, nem nevelik rendre, ő viszont mégis rendes. Így nem gondolhatunk másra, mint hogy magával hozta ezeket az adottságokat, mivel állandóan és következetesen rendes.

Iván rendessége nem általános jelenség. Ámbár gyakran mesélik az anyák, hogy az egészen kicsi gyermek a felrúgott szőnyeget megigazítja, a felnőttek által nyitva hagyott ajtót beteszi anélkül, hogy erre tanították volna.



De ennek az ellentétét is gyakran hallani:

S. Eszterke három és fél éves. Kedves, elég barátságos, jó mozgású, intelligens gyermek. Az anyja panaszkodik, és tanácsot kér, mit tegyen, képtelen rászoktatni, hogy a játékait, holmiját ne dobálja szerteszéjjel. Mindent, ami a keze ügyébe kerül, széttép apró darabokra, és a darabokat aztán szétszórja.



Itt az anya orvosfeleség. Fegyelmezett, gondos, rendes. Minden idejét gyermekeinek áldozza, példásan neveli őket. Eszterkéről meg kell még jegyezni, hogy dühkitörései vannak, és sokszor, látszólag ok nélkül, sírva fakad. Például bábszínházban, meseolvasás közben.

Miért rendetlen Eszterke, mikor környezete rendes? Pontosabban: miért nem nevelhető rendre? És miért rendes Iván nevelés nélkül, rendetlen környezetben is? Mivel mind a két gyermek rendmagatartásánál a szoktatást és a környezet hatását mint okot ki kell zárnunk, felmerül a kérdés, hogy nem szerzett, hanem hozott, kész adottságokkal állunk szemben.



Most nézzünk meg egy másik esetet:

K. Lajoska hároméves. Nagyon rendetlen. Nehezen lett szobatiszta, alig egypár hete. Kisebb zavarok még most is előfordulnak. Elbújik, és a szoba egyik sarkában végzi nagydolgát. Édesanyja és a környezete csodálkozik a magatartásán, mivel korábban rendesebb volt. Játékait berakta egy fiókba, a leejtett tárgyakat felvette, evés közben nem piszkított maga körül. Most nagyon sokat szemetel, tör-zúz, mindent leráncigál, összevissza dobálja a játékalt és a holmiját. Az anya kétségbeesetten panaszolja: „Mintha ebben a gyermekben megszűnt volna a rendre való nevelésnek még a lehetősége is. Süket és érzéketlen mindennemű renddel szemben. Az óvodában is panaszkodnak rá. Nem merem a parkettet beereszteni (régen lakkozás helyett a parkettát beeresztették viaszos folyadékkal, és fényesre kefélték), mert egy nap alatt összepiszkítja.”



Két hét múlva az anya boldogan meséli a következőket:

„Lajoska egy csapásra megváltozott. Én azt hiszem, hogy a költözködés alatt kezdődött a változása, csak akkor a nagy rumliban nem vettük észre. (Új lakásba költöztek.) Most ő vigyáz a rendre. Előmászott az egyik virágládából egy pincebogár. Lajoska fel volt háborodva, mindenáron ő akarta megölni. Ezt olyan óvatosan tette egy papírdarab segítségével, hogy ne maradjon utána folt a parketten, aztán szépen felszedte, és kidobta a szemétbe. Ha valaki jön, eléje szalad, és figyelmezteti, hogy jól törölje le a lábát”.



Mi lehetett az oka Lajoska hirtelen változásának? Ne felejtsük el, hogy régebben, kétéves kora körül rendes volt, tehát mint lehetőség sem jöhet számításba, hogy érés, fejlődés során jutott el erre a fokra. Az anya nevelési módszere sem változhatott meg egyik napról a másikra. A költözködés meg éppen nem alkalmas a rendre nevelésre, hiszen az anya bevallása szerint is akkora volt a rendetlenség, hogy nem vették észre Lajoska változását. Lajoska gyors változása voltaképpen átcsapás, amelynek csak lelki okai lehettek.

Ezt a feltevést a következő tények támasztják alá: Lajoska jelenleg nagyon boldog, mert itt a nagymama, akit nagyon szeret, aki minden idejét vele tölti, ellentétben az elfoglalt anyával. A nagymama jelenléte tette lehetővé a költözködést is. Azonkívül új „játékot” kapott: telefont szereltek fel. Lajoska az állandó ügyeletes, igen komolyan veszi a feladatát.

Ha most ismét felvetjük a kérdést, hogy mi a helyzet a kisgyermekek rendmagatartásával kapcsolatban, szerzett vagy örökölt tulajdonságokat találunk-e – Lajoska rendviszonyának gyors változása arra mutat, hogy a kérdés felvetése helytelen, mert a rend-rendetlenség mint a cselekvés jellemzője nem önálló tulajdonság, hanem a lelkiállapot függvénye, a lelkiállapot jellegzetes kivetülése a tárgyi világra. (Így érthetővé válik a dühkitöréses, ok nélkül síró Eszterke rendetlensége is.) Természetesen a lelkiállapot egyrészt alkati adottságokon alapul, másrészt nevelés, szoktatás, különböző élmények és környezeti hatások következtében alakul, harmadrészt az aktuális külső-belső hatások következménye.


A rend és a rendetlenség meghatározása

Egyelőre még a rend és a rendetlenség fogalmát sem tisztáztuk. Nézzünk meg egy pár véleményt, hogy mi a rendetlenség.

K. I. tizennyolc éves falusi lány a következőket válaszolja:

„Ha nem teszek vissza valamit a helyére.”

Ez a válasz olyan világos és sommázó, hogy mindjárt feleslegessé teszi a többit – úgy tűnik. Csakhogy mit jelent az, hogy valaminek a helye? És a helye valaminek nem lehet rendetlen? Például a fiók és a szekrény elfogadott helyek, és mégis nagyon sokszor rendetlenek. A szembetűnő, felületi rendetlenség az, amikor a tárgyak nincsenek a helyükön.

És mi az oka annak, ha valaki a tárgyakat nem rakja a helyükre?

„Nincs ideje vagy kedve, vagy nem akarja” – mondja K. I.

Az időhiány rendszerint rendetlenséghez vezet. Van a rendetlenségnek egy könnyen felismerhető, gyakori formája: ha valaki nagyon siet, nem tud maga körül rendet rakni. Ez is még csak nagyon durva, sematikus megközelítése egy fajta, az időhiányból fakadó rendetlenségnek.

A. I. tizenhat éves falusi lány így válaszol:

„Szerintem rendetlenség az is, ha valaki a ruháját szanaszét rakja, és mikor szüksége van rá, vagy nem találja, vagy mindent piszkosan, gyűrötten szed elő.”

Dr. Sz. F. gyermekbíró szerint a rendetlenség:

„Rossz szokás, de alkati dolog is, lustaság, nevelhető, változtatható.”

M. S. dramaturg szerint:

„A papiros a terített asztalon, a vajas kenyér az íróasztalon.”

F. M. tisztviselő azt írja:

„Régen azt mondtuk erre, hogy »jellemhiba«. Persze attól függ. A művészi rendetlenség rokonszenves, a közönséges rendetlenség kevésbé. A rend, a klasszikus háziasszony-értelemben, kétségbeejtő.”

B. L. író válasza:

„Van szubjektív rendetlenség, ami nekem nem az, csak másoknak. Van abszolút rendetlenség is; ez az aránytalanság, a diszharmónia.”

Z. S. költő szerint:

„Rendetlenség mindaz, amit az utóbbi 5000 év történelmi embere művel, eredeti tájékozódóképessége híján, ősi valóságából kivetkőzve. Amit mindnyájan csinálunk, amiben élünk, az a rendetlenség.”

A felesége, L. B., aki szintén alkotó ember, azt válaszolja:

„A háztartásomhoz tartozó tárgyak olyan összevisszasága, ami megnehezíti vagy éppen megakadályozza, hogy a keresett tárgyat megtaláljam. (Egyszóval a rend: mindig mindent a megadott helyre tenni.)”

B. T. mikrobiológus válasza:

„Az esztétika törvényei és a gyakorlati élet követelményei, a mások iránti figyelem által megkívánt harmónia a tárgyak elrendezésében és az emberi magatartásban, ez a rend! A rendetlenség ennek a harmóniának a megbontása.”

G. K. írónak következő a véleménye:

„Szerintem a rendetlenség külső kivetülése valamilyen lelkialkatnak, idegállapotnak, sőt esetleg idegbajnak is. Okozhatja azonban külső körülmény is, elsősorban anyagi állapot, továbbá általánosabban a kor »idegállapota«. Egyszóval, ha meg akarom határozni a rendetlenséget, egyedi – lélektani, anyagi és társadalomlélektani tényezőket kell figyelembe venni.

A rendnek – mint a rendetlenség ellentétének – általában két fajtáját jelölném meg: az egyik az őrült (vagy őrültjelöltek) mondhatnám mániákus, mondhatnám szimmetromániás rendessége, mely védekezés a belső rendetlenség és disszolúció ellen, a másik a belsőleg harmonikus emberé, akinek rendje természetesen oldott, és ez a külső »házi« rendre, időbeosztásra, viselkedésre, öltözködésre, egyszóval egész belső és külső magatartására érvényes.”

Ez az utolsó válasz már „szakértelmet” árul el, ami nem is olyan meglepő, ha tekintetbe vesszük, hogy aki adta, író, és maga is komoly, gyakorló rendetlen. (A válaszokat egy kérdőív „Szerinted mi a rendetlenség?” kérdésére kaptam.)

Ezekkel a feleletekkel legalábbis szubjektíve körbetapogattuk a rendetlenség fogalmát. Elvont, objektív meghatározása annál nehezebbnek látszik. Rend vagy rendetlenség, önmagában mint jelenség, nem létezik. Az ásványi világ, a sztratoszféra, egy nyúl vagy egy kőrisfa nem lehet rendes vagy rendetlen – legfeljebb rendellenes.

A rend és a rendetlenség speciálisan humán tulajdonság, olyan fogalom, mely az ember és a tárgy közötti viszonyt határozza meg. Figyeljük meg a következő apróságot: az embernek lehet rendes a szobája, a ruhája, a haja stb., de sohasem szoktuk azt mondani, hogy rendetlenek a gondolatai vagy az érzelmei, legfeljebb azt, hogy „rendezetlenek”. A nyelv géniusza pontosan kategorizál. A rend és a rendetlenség meghatározást csakis ember és tárgy viszonyára szoktuk használni. Amikor egy szoba rendetlenségéről beszélünk, akkor tulajdonképpen nem a tárgyakról van szó, hanem az ember tárgyakhoz való viszonyáról, mert a tárgyak nem lehetnek önmagukban rendetlenek, hanem csakis az emberi cselekvés következtében ilyenek vagy olyanok.

Tehát a rend-rendetlenség vizsgálatával az ember és a tárgy közötti viszony egyik vetületét vizsgáljuk mint a cselekvés eredményét.

Az ember rend-rendetlenség viszonyát vizsgálhatjuk szubjektívan, az alany élményeiből, ítéleteiből, közléseiből kiindulva, vizsgálhatjuk cselekvés közben, vagyis folyamatában (a mindennapi élet keretében vagy mesterségesen előállított kísérleti szituációban); és vizsgálhatjuk a cselekvés során kialakult tárgyi változásokon keresztül. Ez utóbbi esetben nem a folyamatot, hanem az eredményt vizsgáljuk.

Egyelőre induljunk ki az eredmény, a tárgyak oldaláról, hogy empirikus úton tudjuk tisztázni a rend-rendetlenség problémával kapcsolatban felvetődő alapfogalmakat.

